Kristian Thulesen Dahl (DF), 2004-01-14:
Der er et eller andet fortryllende ved at være omdrejningspunkt for en debat.
Jeg har fundet ud af, at i forhold til hvad jeg har oplevet tidligere, er det alligevel at foretrække at have en position som den nuværende, hvor man kan blive omdrejningspunkt for et stort partis gøren og laden her i Folketingssalen.
Det vil jeg gerne kvittere for allerede nu under debatten.
Og hvorfor det?
Jo, fordi vi har haft en SR-regering i det her land, som har drevet skatterne i vejret den ene dag efter den anden, og fordi borgerne overhovedet ikke har kunnet føle tillid og tryghed i forhold til, om man det efterfølgende år fik en ny regning ind ad døren.
Derfor har skattestoppet som instrument været nødvendigt at tage i brug i den her valgperiode for at få genskabt tillid mellem borgere og politikere.
Det er så ikke det samme, som at skattestoppet vil være godt i en længere periode, og det, der derfor er Dansk Folkepartis holdning, er, at skattestoppet skal bestå i den her valgperiode i den kendte form, som er defineret.
Det er et klart løfte til befolkningen, det er et løfte, vi har været med til at afgive.
For den kommende valgperiode mener vi også at der skal bestå et skattestop, men ikke nødvendigvis defineret nøjagtig sådan som det, vi kender i dag.
Man kan jo se det her på to måder: Enten kan man sige, at alle tjener ved et skattestop, for selvfølgelig har alle skatteydere glæde af, at skatter og afgifter ikke stiger.
Sådan er det.
Eller også kan man se på, hvad folk ville have betalt, hvis skattestoppet ikke havde været der, og hvem der så tjener mest på, at skattestoppet er der.
Her er der heller ingen tvivl om for os at se, at de tal, vi kender, dokumenterer, at de, der har de største indkomster, også er dem, der sparer mest ved, at skattestoppet er der.
Så selv om alle tjener på skattestoppet, er der nogle, der tjener mere end andre, og det skaber selvfølgelig en fordelingsmæssig ting, man bliver nødt til at forholde sig til.
Det er det, der gør, at vi siger: Ja, skattestoppet er et godt og rigtigt og afgørende instrument i en kort, afgrænset periode til at få genoprettet tillid efter SR-regeringens hærgen, men der kommer så også et tidspunkt efterfølgende, hvor man bliver nødt til at se på den definition, der er på skattestoppet.
Der har vi så, som de gode hjælpere vi jo er i forhold til regeringen, sagt, at vi er beredvillige til at tage den diskussion op til et kommende valg, så borgerne også for den kommende valgperiode kan være trygge i forhold til skattepolitikken og vide, hvilket skattestop der vil komme til at gælde for den næste valgperiode - hvis vælgerne giver mandat til, at det flertal, der er omkring skattepolitikken nu, også kan fortsætte.
Så lige en enkelt bemærkning til de skattelettelser, der gives.
Det er rigtigt, som statsministeren nævnte, at der vil blive givet et jobfradrag, som fordelingsmæssigt set, relativt set, mest er til gavn for de laveste indkomster.
Det var helt afgørende for os for at lave skattereformen med regeringen, at det netop blev et punkt, og at det ikke var således, at alt, hvad der blev givet i forhold til skattelettelser, blev givet på mellemskatten eller endda også på topskatten, som der var et regeringsparti der foreslog.